钦定古今图书集成/明伦汇编/氏族典/第114卷 > 《廖用贤尚友录》 > 来歙
## 钦定古今图书集成/明伦汇编/氏族典/第114卷 > 《廖用贤尚友录》 > 来歙

按《后汉书来歙传》：“歙字君叔，南阳新野人。更始即位，
以歙为吏，从入关，数言事，不用，以病去。歙女弟为汉
中王刘嘉妻，嘉遣人迎歙，因南之汉中。更始败，歙劝
嘉归光武，遂与嘉俱东诣洛阳。帝见歙大欢，拜为太
中大夫。建武三年，歙使隗嚣。五年，复持节送马援，因
奉玺书于嚣，嚣遂遣子恂入质。时山东略定，帝谋西”
收嚣兵，与俱伐蜀，复使歙喻旨。嚣将王元说嚣久冘
豫不决。歙素刚毅，质责嚣，嚣勒兵将杀歙，歙徐杖节
就车而去，嚣愈怒。王元劝嚣杀歙，使牛邯将兵围守
之。嚣将王遵谏而免。八年，与祭遵袭略阳，遵道病还。
歙斩嚣守将，因保其城。嚣大惊，乃悉兵数万人围略
阳。歙固死坚守，自春至秋，其士卒疲弊，帝乃大发关
东兵，自将上陇，围解。于是置酒高会劳赐歙班坐绝
席，在诸将之右。诏使留屯长安，悉监护诸将。歙因上
书击公孙述。十一年，歙与盖延、马成进攻述将王元、
环安于河池下，辩陷之，乘胜遂进。蜀人大惧，使刺客
刺歙，未殊，驰召盖延，自书表，投笔抽刃而绝。帝闻大
惊，赠歙中郎将、征羌侯印绶，谥曰《节侯》。